b'\n_START_ARTICLE_\nAttestats\n_START_PARAGRAPH_\nAttestats var indtil 1848 betegnelsen for et eksamensbevis p\xc3\xa5 en embedseksamen, og var et akademisk vidnesbyrd om duelighed i anledning af best\xc3\xa5et eksamen._NEWLINE_Attestats anvendtes is\xc3\xa6r i den teologiske eksamen, hvor udstedelsen sikrede at modtageren fik tilladelse til at pr\xc3\xa6dike offentligt. Udstedelsen af teologisk attestats g\xc3\xa5r langt tilbage, men findes i i et kongeligt \xc3\xa5bent brev fra 17. marts 1675 der sagde at "Ingen uden Baccalaurei maae beskikkes til H\xc3\xb8rer eller Rector, eller tilst\xc3\xa6des Theologisk Attestats, samt at denne saavelsom Philosophisk Examen 4 Gange om Aaret i det mindste skal holdes, og Omkostningerne modereres". _NEWLINE_Dette blev n\xc3\xb8jere bestemt ved Danske Lovs (1683) 2. bog, 2. Kap, 1. Artikel: "Enhver Inl\xc3\xa6ndisk, eller Udl\xc3\xa6ndisk, som er til Sinds at lade sig bruge paa Pr\xc3\xa6dikestolen, om han endski\xc3\xb8nt er Magister Philosophi\xc3\xa6, skal f\xc3\xb8rst tage af Professoribus Theologi\xc3\xa6, i Kongens Universitet en Attestion om sin forfremmelse i Guds Ords Kundskab; dern\xc3\xa6st skal han have af Theologis i forn\xc3\xa6vnte Universitet et skriftligt Vidnesbyrd om sine Gaver paa Pr\xc3\xa6dikestolen, Og, naar han saaledes Litteras Attestionis og Dimissionis bekommet haver, og derhos f\xc3\xb8rt et got stille Levnet, uden ny Noder og anden Letf\xc3\xa6rdighed, maae han, og ikke ellers, tilst\xc3\xa6des at lade sig h\xc3\xb8re paa Pr\xc3\xa6dikestolen, og tage Kaldsbrev, hvor han lovligen kan blive kaldet."_NEWLINE_Attestatsen blev afskaffet ved reformerne i 1848.'